Ehdotus neuvoston asetukseksi (EY) perustamissopimuksen 85 ja 86 artiklan täytäntöönpanosta annetun asetuksen N:o 17 muuttamisesta (98/C 365/07) (ETA:n kannalta merkityksellinen teksti) KOM(1998) 546 lopull. - 98/0288(CNS)

(Komission esittämä 20 päivänä lokakuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 87 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

(1) asetuksen N:o 17 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, 4 artiklan 2 kohdassa säädetään poikkeus 4 artiklan 1 kohdan mukaisesta ilmoitusvelvollisuudesta eräiden sopimusten, päätösten ja yhdenmukaistettujen menettelytapojen osalta,

(2) tämä poikkeus koskee etenkin sopimuksia, päätöksiä tai yhdenmukaistettuja menettelytapoja, joiden osapuolina on ainoastaan yhdestä jäsenvaltiosta olevia yrityksiä ja jotka eivät koske jäsenvaltioiden välistä tuontia tai vientiä, tai sopimuksia, joiden osapuolina on ainoastaan kaksi yritystä ja jotka rajoittavat vain toisen sopimuspuolen vapautta määrätä hinnat tai muut ehdot, joilla se voi myydä edelleen toiselta osapuolelta hankkimiaan tavaroita; tällä poikkeuksella ei siis voida kattaa suurinta osaa talouden eri tasoilla toimivien yritysten välisistä sopimuksista tai yhdenmukaistetuista menettelytavoista, jotka koskevat jälleenmyytävien tai jalostettavien tavaroiden toimittamista ja/tai hankkimista tai palvelujen myyntiä (jäljempänä "vertikaaliset sopimukset") ja jotka voivat kuulua 85 artiklan soveltamisalaan,

(3) komissio julkaisi 22 päivänä tammikuuta 1997 vihreän kirjan (2) yhteisön kilpailupolitiikasta ja vertikaalisista rajoituksista käynnistääkseen laajan julkisen keskustelun 85 artiklan 1 ja 3 kohdan soveltamisesta vertikaalisiin sopimuksiin; jäsenvaltioiden, Euroopan parlamentin, talous- ja sosiaalikomitean, alueiden komitean sekä niiden taloudellisten ja oikeudellisten toimijoiden, joita asia koskee, tässä yhteydessä esittämät näkemykset osoittavat, että yhteisön kilpailupolitiikan uudistamiseen tältä osin suhtaudutaan myönteisesti,

(4) tällaisen uudistuksen on varmistettava tehokas suoja kilpailulle ja taattava samanaikaisesti riittävä oikeusvarmuus yrityksille; näiden kahden tavoitteen saavuttamiseksi neuvosto on valtuuttanut komission säätämään perustamissopimuksen 85 artiklan 3 kohdan mukaisesti asetuksella, että perustamissopimuksen 85 artiklan 1 kohtaa ei sovelleta talouden eri tasolla toimivan kahden tai useamman yrityksen välisiin sellaisten sopimusten ryhmiin, jotka koskevat jälleenmyytävien tai jalostettavien tavaroiden toimittamista ja/tai hankkimista tai palvelujen myyntiä, mukaan lukien yksinmyynti-, yksinosto- ja franchising-sopimukset sekä valikoivaa jakelua koskevat sopimukset: tämän käsitteen ulkopuolelle jäävät todellisten tai mahdollisten kilpailijoiden väliset vertikaaliset sopimukset, lukuun ottamatta muita kuin vastavuoroisia vertikaalisia sopimuksia, joissa yhdenkään osapuolen vuosittainen liikevaihto ei ylitä 100 miljoonaa ecua, ja vähittäiskauppiaiden yhteenliittymien ja niiden jäsenten tai tällaisten yhteenliittymien ja tavarantoimittajien välisiä sopimuksia, joissa yhteenliittymien jäsenet ovat komission suosituksessa 96/280/EY (3) olevan määritelmän mukaisia pieniä tai keskisuuria yrityksiä,

(5) komissiota on kehotettu myös täsmentämään ne olosuhteet, joissa ryhmäpoikkeusasetusta ei sovelleta kyseessä olevien sopimusten taloudellisten vaikutusten vuoksi; tällaisessa vertikaalisiin sopimuksiin sovellettavan lainsäädännön uudistuksessa on lisäksi otettava huomioon tarve yksinkertaistaa hallinnollista valvontaa ja vähentää mahdollisimman paljon ilmoitusten määrää vertikaalisten sopimusten osalta, joita tavallisesti pidetään kilpailun kannalta vähemmän haitallisina kuin horisontaalisia sopimuksia ja järjestelyjä; tässä yhteydessä olisi säädettävä kaikkien vertikaalisten sopimusten vapauttamisesta ennakkoilmoitusvelvollisuudesta ja annettava näin komissiolle mahdollisuus poikkeuksen myöntämiseen sopimuksentekopäivästä alkaen sellaisille 85 artiklan 1 kohdassa tarkoitetuille vertikaalisille sopimuksille, jotka täyttävät 85 artiklan 3 kohdassa määrätyt edellytykset,

(6) nykyinen järjestelmä merkitsee vertikaalisiin sopimuksiin osallistuville yrityksille useimmiten liiallisia hallinnollisia velvoitteita ottaen huomioon sopimusten kilpailulle aiheuttamat vaikutukset,

(7) asetuksen N:o 17 4 artiklan 2 kohdassa tarkoitetut sopimukset on vapautettu poikkeuksen myöntämisen edellytyksenä olevasta ilmoitusvelvollisuudesta; tämän vapautuksen tarkoituksena on vähentää ilmoitusten määrää, mikä antaa komissiolle mahdollisuuden keskittää voimavarojaan kilpailulle kaikkein haitallisimpien sopimusten valvontaan; tällainen muutos ei merkitse sen valvonnan lieventymistä, josta komissio vastaa 89 artiklan 1 kohdan määräysten nojalla, ja

(8) tästä syystä asetuksen N:o 17 4 artiklan 2 kohdan soveltamisalaa olisi laajennettava ja ennakkoilmoitusvelvollisuudesta olisi vapautettava kaikki jälleenmyytävien tai jalostettavien tavaroiden tomittamista ja/tai hankkimista tai palvelujen myyntiä koskevat talouden eri tasoilla toimivan kahden tai useamman yrityksen väliset sopimukset,

ON ANTANUT TÄMÄN ASETUKSEN:

1 artikla

Korvataan asetuksen N:o 17 4 artiklan 2 kohdassa 2 alakohta seuraavasti:

"2) nämä sopimukset tai yhdenmukaistetut menettelytavat koskevat jälleenmyytävien tai jalostettavien tavaroiden toimittamista ja/tai hankkimista tai palvelujen myyntiä ja jos niiden osapuolina on kaksi tai useampi talouden eri tasoilla toimivaa yritystä;

2a) niiden osapuolina on enintään kaksi yritystä ja sopimukset ainoastaan asettavat rajoituksia teollisoikeuksien, erityisesti patenttien, hyödyllisyysmallien, mallien tai tavaramerkkien, hankkimiselle tai käyttämiselle taikka sellaisille oikeuksille, jotka luovutus- tai käyttöoikeussopimuksen nojalla on saatu valmistusmenetelmiin tai teollisten tuotantomenetelmien käyttämistä ja soveltamista koskevaan tietämykseen."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL 13, 21.2.1962, s. 204/62.

(2) KOM(96) 721 lopullinen.

(3) EYVL L 107, 30.4.1996, s. 4.